A BIZOTTSÁG (EU) 2022/1290 RENDELETE

(2022. július 22.)

a 396/2005/EK európai parlamenti és tanácsi rendelet II., III. és IV. mellékletének az egyes termékekben, illetve azok felületén található ametoktradin, klórmekvát, dodin, nikotin, profenofosz és Spodoptera exigua multicapsid nucleopolyhedrovirus (SeMNPV) BV-0004 izolátum maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésének a) pontjára és 14. cikke (1) bekezdésének a) pontjára,

mivel:

(1) Az ametoktradin és a dodin tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A klórmekvát és a nikotin tekintetében az említett rendelet III. mellékletének A. része határozott meg MRL-eket. A profenofosz tekintetében az említett rendelet II. melléklete és III. mellékletének B. része határozott meg MRL-eket. A Spodoptera exigua multicapsid nucleopolyhedrovirus (SeMNPV) BV-0004 izolátum tekintetében a 396/2005/EK rendelet nem határozott meg egyedi MRL-eket, és ez az anyag nem került felvételre annak IV. mellékletébe sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az ametoktradin hatóanyagot tartalmazó növényvédő szer méheket vonzó növények esetében történő, adott esetben szermaradékok mézben való előfordulásához vezető alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – a méz tekintetében érvényben lévő MRL módosítása iránti kérelmet nyújtottak be.

(3) A dodin tekintetében a citrusfélékre vonatkozóan a 396/2005/EK rendelet 6. cikke (1) bekezdésének megfelelően az érvényben lévő MRL-ek módosítása iránti kérelmet nyújtottak be.

(4) A 396/2005/EK rendelet 8. cikkének megfelelően az érintett tagállamok mindkét kérelmet értékelték, és az értékelő jelentéseket megküldték a Bizottságnak.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(6) A Hatóság arra a következtetésre jutott, hogy a benyújtott adatok teljességére vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. E következtetésnél a Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett anyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(7) A klórmekvát tekintetében a laskagombára vonatkozóan az (EU) 2019/1561 bizottsági rendelet (3), a termesztett gombákra vonatkozóan pedig az (EU) 2017/693 bizottsági rendelet (4) 6 mg/kg-ban, illetve 0,9 mg/kg-ban határozott meg ideiglenes MRL-eket. Ezeket az ideiglenes MRL-eket olyan ellenőrző adatok alapján határozták meg, amelyek azt mutatják, hogy a kezeletlen termesztett gombák esetében a szermaradékok a kimutatási határnál magasabb szinten fordultak elő a termesztett gombák jogszerűen klórmekváttal kezelt szalmával való keresztszennyeződése miatt. Ezeket az ideiglenes MRL-eket 2021. április 13-ig állapították meg, az anyagnak az érintett termékekben való előfordulására vonatkozó ellenőrző adatok benyújtásáig.

(8) A Hatóság és az élelmiszer-vállalkozók friss ellenőrző adatokat nyújtottak be, amelyek szerint a klórmekvát szermaradékai még mindig előfordulnak laskagombában és termesztett gombákban a kimutatási határnál magasabb szinten. A gombatermesztők egy folyamatban lévő tanulmányról értesítették a Bizottságot, amelynek célja a laskagomba és más termesztett gombák szennyezettségi szintjének felmérése. Mivel a vizsgálat 2022-ben zárul le, és az összegyűjtött adatokat ezt követően nyújtják be a Bizottságnak, helyénvaló az említett ideiglenes MRL-ek érvényességét e rendelet közzétételétől számított egy évvel meghosszabbítani.

(9) A klórmekvát tekintetében az (EU) 2017/693 rendelet 0,07 mg/kg-ban szintén ideiglenes MRL-t állapított meg, mivel az ellenőrző adatok azt mutatják, hogy a korábbi felhasználások következtében a klórmekvát előfordulása a fákban perzisztens. Az ideiglenes MRL-t 2021. április 13-ig állapították meg, az anyagnak az érintett termékben való előfordulására vonatkozó ellenőrző adatok benyújtásáig. A Hatóság, a tagállamok és az élelmiszer-vállalkozók friss ellenőrző adatokat nyújtottak be, amelyek azt mutatják, hogy ennek az anyagnak a szermaradékai a körtében még mindig a kimutatási határnál magasabb szinten fordulnak elő. Ezért helyénvaló folytatni a klórmekvát szintjeinek ellenőrzését ezekben a termékekben, valamint meghosszabbítani az MRL-ek érvényességét e rendelet közzétételétől számított hét évig.

(10) A nikotin tekintetében az (EU) 2017/978 bizottsági rendelet (5)2021. október 19-ig ideiglenes MRL-eket állapított meg a vadon termő gombák (szárított vargánya és a vargányától eltérő, szárított, vadon termő gombák) tekintetében, az érintett termékekben előforduló nikotin természetes előfordulására vagy képződésére vonatkozó új adatok és információk benyújtásáig és értékeléséig. A tudományos adatok nem teszik lehetővé annak egyértelmű megállapítását, hogy a nikotin előfordul-e természetes módon az érintett termékekben, sem pedig a nikotin képződési mechanizmusának pontos megértését. A Hatóság és az élelmiszer-vállalkozók benyújtották az aktuális ellenőrző adatokat, amelyekből kiderül, hogy a szóban forgó anyag maradékai továbbra is a kimutatási határnál magasabb szinten fordulnak elő az említett termékekben. Ezért helyénvaló folytatni a nikotin szintjeinek ellenőrzését ezekben a termékekben, valamint meghosszabbítani az ideiglenes MRL-ek érvényességét e rendelet közzétételétől számított hét évig.

(11) A profenofosz tekintetében az (EU) 2017/978 rendelet 2021. október 18-ig ideiglenes MRL-t állapított meg a rózsasziromra vonatkozóan, az anyagnak az érintett termékben való előfordulására vonatkozó ellenőrző adatok benyújtásáig. A Hatóság és az élelmiszer-vállalkozók friss ellenőrző adatokat nyújtottak be, amelyek azt mutatják, hogy ennek az anyagnak a maradékanyagai még mindig a kimutatási határnál magasabb szinten fordulnak elő a rózsasziromban. Ezért helyénvaló folytatni a profenofosz szintjeinek ellenőrzését a rózsaszirmokban, valamint meghosszabbítani az MRL-ek érvényességét e rendelet közzétételétől számított hét évig.

(12) Az 1107/2009/EK európai parlamenti és tanácsi rendelet (6) 7. cikkének megfelelően kérelmet nyújtottak be egy tagállamhoz a Spodoptera exigua multicapsid nucleopolyhedrovirus (SeMNPV) BV-0004 izolátum jóváhagyása iránt. A kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság értékelte a kérelmet, és következtetést adott ki a hatóanyagot tartalmazó növényvédő szereknél felmerülő kockázatok értékelésének szakmai vizsgálata alapján (7), amelyben megállapította, hogy a Spodoptera exigua multicapsid nucleopolyhedrovirus (SeMNPV) BV-0004 izolátum felvehető a 396/2005/EK rendelet IV. mellékletébe. Célszerű ezért ezt a hatóanyagot felvenni a 396/2005/EK rendelet IV. mellékletébe.

(13) A Hatóság indokolással ellátott véleményei és következtetései alapján és a 396/2005/EK rendelet 14. cikke (2) bekezdésében felsorolt lényeges tényezőket figyelembe véve az MRL-ek javasolt módosításai megfelelnek a 396/2005/EK rendelet 14. cikke (2) bekezdésében foglalt követelményeknek.

(14) A 396/2005/EK rendeletet ezért ennek megfelelően módosítani kell.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 22-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned Opinion on the modification of the existing maximum residue level for ametoctradin in honey (Indokolással ellátott vélemény az ametoktradinra a méz vonatkozásában megállapított jelenlegi MRL módosításáról). EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits (Indokolással ellátott vélemény a dodinra a citrusfélék vonatkozásában megállapított jelenlegi MRL módosításáról). EFSA Journal 2021;19(11):6950.

(3) A Bizottság (EU) 2019/1561 rendelete (2019. szeptember 17.) a 396/2005/EK európai parlamenti és tanácsi rendelet II. és III. mellékletének a termesztett gombákban előforduló klórmekvát szermaradék-határértékei tekintetében történő módosításáról (HL L 240., 2019.9.18., 1. o.).

(4) A Bizottság (EU) 2017/693 rendelete (2017. április 7.) a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bitertanol, klórmekvát és tebufenpirad maradékanyag-határértéke tekintetében történő módosításáról (HL L 101., 2017.4.13., 1. o.).

(5) A Bizottság (EU) 2017/978 rendelete (2017. június 9.) a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található fluopiram, hexaklór-ciklohexán (HCH), alfa-izomer, hexaklór-ciklohexán (HCH), béta-izomer, hexaklór-ciklohexán (HCH), izomerek összesen a gamma-izomerek kivételével, lindán (hexaklór-ciklohexán [HCH], gamma-izomer), nikotin és profenofosz maradékanyag-határértéke tekintetében történő módosításáról (HL L 151., 2017.6.14., 1. o.).

(6) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) (A Spodoptera exigua multicapsid nucleopolyhedrovirus (SeMNPV) hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2021;19(10):6848.